สธ.รับส้มงบไทยเข้มแข็ง
คลังเร่งเบิกงบ 3 หมื่นล้าน ทิ้งทวนไทยเข้มแข็ง สาธารณสุขอิ่มได้ไปกว่าครึ่ง
19 ส.ค. 2554

คลังเร่งเบิกงบ 3 หมื่นล้าน ทิ้งทวนไทยเข้มแข็ง สาธารณสุขอิ่มได้ไปกว่าครึ่ง
แหล่งข่าวจากกระทรวงการคลัง เปิดเผยว่า คลังได้เร่งเบิกจ่ายงบไทยเข้มแข็งที่เหลืออีก 3 หมื่นล้านบาท เพื่อให้เม็ดเงินเข้าสู่ระบบกระตุ้นเศรษฐกิจ โดยวงเงินดังกล่าวได้ผ่านความเห็นชอบคณะรัฐมนตรี (ครม.) มาก่อนหน้าแล้ว เหลือแต่ประสานกับหน่วยงานที่รับผิดชอบโครงการ เพื่ออนุมัติการเบิกจ่าย
งบไทยเข็มแข็ง 3 หมื่นล้านบาท ที่ต้องเร่งเบิกจ่ายมาจากพระราชกำหนด (พ.ร.ก.) 1.2 หมื่นล้านบาท เพื่อใช้ในโครงการของกระทรวงเกษตรและสหกรณ์ ผ่านกรมชลประทานเพื่อฟื้นฟูความเสียหายน้ำท่วมในภาคใต้ 855 ล้านบาท โครงการของสำนักงานคณะกรรมการอาชีวศึกษา เพื่อจัดซื้ออุปกรณ์การศึกษา 512 ล้านบาท และโครงการของกระทรวงสาธารณสุขสำหรับซื้อเครื่องมือทางการแพทย์ 2,385 ล้านบาท
สำหรับเม็ดเงินส่วนที่เหลืออีก 1.8 หมื่นล้านบาท เป็นเงินกู้จากธนาคารเพื่อการพัฒนาเอเชีย (เอดีบี) เพื่อใช้ในการฟื้นฟูเศรษฐกิจและพัฒนาโครงสร้างพื้นฐาน แยกเป็นโครงการด้านการขนส่ง 396 ล้านบาท ด้านเศรษฐกิจสร้างสรรค์ 386 ล้านบาท ด้านการศึกษา 1,358 ล้านบาท ด้านสาธารณสุขโครงสร้างพื้นฐาน 1.55 หมื่นล้านบาท และด้านสาธารณสุขพัฒนาบุคลากร 316 ล้านบาท
“ทั้งสองวงเงินนั้นจัดสรรไปให้กับกระทรวงสาธารณสุขร่วม 1.8 หมื่นล้านบาท มากสุดในระบบ” แหล่งข่าวเปิดเผย
ทั้งนี้ โครงการทั้งหมดหน่วยงานที่รับผิดชอบต้องดำเนินการให้แล้วเสร็จภายในปี 2555 หากดำเนินโครงการไม่ทันก็จะถูกตัดงบประมาณทันที 
ปัจจุบันการเบิกจ่ายงบไทยเข้มแข็งทั้งสองรอบ วงเงิน 3.5 แสนล้านบาท มีการเบิกจ่ายเงินแล้วทั้งสิ้นจำนวน 2.69 แสนล้านบาท คิดเป็น 76.90% ของวงเงินทั้งหมด
ด้านสำนักงานบริหารหนี้สาธารณะ (สบน.) เปิดเผยว่า ได้ว่าจ้างที่ปรึกษา 4 แห่ง วงเงิน 50 ล้านบาท มาเป็นที่ปรึกษาและดำเนินการตรวจสอบการใช้จ่ายงบไทยเข้มแข็งเป็นเวลา 12 เดือน โดยบริษัทที่ปรึกษาจะรายงานการติดตามความคืบหน้าของโครงการ
บริษัทที่ปรึกษาทั้ง 4 แห่ง คือ บริษัท ทีม คอนซัลติ้ง เอนจิเนียริ่ง แอนด์ แมเนจเมนท์ ดูแลภาคกลาง บริษัท แมเนจเมนท์ โซลูชั่นส์ อินเตอร์เนชั่นแนล ดูแลภาคเหนือ บริษัท ทริส คอร์ปอเรชั่น ดูแลภาคตะวันออกเฉียงเหนือ และมหาวิทยาลัยบูรพา ดูแลภาคใต้